Folkeretsakademiet i Haag
Folkeretsakademiet i Haag, Académie de droit international de la Haye, The Hague Academy of International Law, er et institut for studier af folkeret og international privatret. Folkeretsakademiet blev oprettet i Haag i 1923 på initiativ af Carnegie Endowment for International Peace og Institut de droit international.
Folkeretsakademiet har til huse i Fredspaladset i Haag.
Folkeretsakademiet har siden oprettelsen i 1923 navnlig været kendt for afholdelse af årlige sommerkurser i folkeret og international privatret. Siden 2019 har folkeretsakademiet også afholdt årlige vinterkurser. Forelæsningerne, der forestås af anerkendte akademikere, praktikere og diplomater, publiceres i akademiets Recueil des cours, Collected Courses. Max Sørensen var i 1952 og 1960 inviteret som forelæser.
Danmark har i en lang årrække på finansloven ydet årlige bidrag til Folkeretsakademiet i Haag.